ม.หอการค้าไทย เผย 10 อันดับธุรกิจเด่น-ร่วงปี 59
ม.หอการค้าไทย เผย 10 อันดับธุรกิจเด่น-ร่วงปี 59
17 ธ.ค. 2558

นางเสาวณีย์ ไทยรุ่งโรจน์ อธิการบดีมหาวิทยาลัยหอการค้าไทย เปิดเผยว่า ผลวิจัยทางธุรกิจโดยศูนย์พยากรณ์เศรษฐกิจและธุรกิจ เรื่อง “10 อันดับธุรกิจเด่นในปี 2559” พบว่า ธุรกิจเด่น 10 อันดับในปีหน้า ได้แก่ อันดับ 1.ธุรกิจความงามและสุขภาพ อันดับ 2.ธุรกิจเทคโนโลยีสารสนเทศและการสื่อสาร(ที่ประยุกต์ใช้ 4G และ Digital Economy) อันดับ 3.ธุรกิจเครื่องสำอางและครีมบำรุงผิว อันดับ 4.ธุรกิจการท่องเที่ยว อันดับ 5.ธุรกิจประกันภัยและประกันชีวิต
อันดับ 6.ธุรกิจอาหารและเครื่องดื่มเพื่อสุขภาพ อันดับ 7.ธุรกิจขนส่งและโลจิสติกส์ อันดับ 8.ธุรกิจจัดการตลาด(ตลาดนัดรูปแบบทันสมัย ตลาดนัดกลางคืน อันดับ 9.ธุรกิจด้านการศึกษา, ธุรกิจจำหน่ายและผลิตสินค้าสำหรับผู้สูงอายุ, ธุรกิจยาและเวชภัณฑ์สมุนไพรธรรมชาติ และอันดับ 10.ธุรกิจออกกำลังกาย, ธุรกิจพลังงานทดแทนและพลังงานหมุนเวียน
อธิการบดีมหาวิทยาลัยหอการค้าไทย กล่าวว่า สาเหตุที่ธุรกิจบริการทางการแพทย์และความงามเป็นธุรกิจที่โดดเด่นอันดับ 1 เนื่องจากปัจจุบันมีกระแสการให้ความสำคัญกับการรักษาสุขภาพและการดูแลความงามอย่างต่อเนื่อง ขณะที่การบริการทางการแพทย์และความงามของประเทศไทยมีคุณภาพดีและราคาไม่แพงในสายตาของชาวไทยและชาวต่างประเทศ ส่วนธุรกิจเทคโนโลยีสารสนเทศและการสื่อสารที่มีความโดดเด่นเป็นอันดับ 2 รองลงมา เนื่องจากการสนับสนุนของภาครัฐที่ต้องการจะเป็นเศรษฐกิจแบบดิจิตอล ประเทศไทยกำลังมีการพัฒนาเครือข่ายความเร็วสูงในทุกพื้นที่ โดยเฉพาะการประมูลคลื่น 4G ที่มีการประมูลแข่งขันราคากันสูงมากในขณะนี้
ส่วน 10 ธุรกิจดาวร่วงในปี 2559 จากผลการวิจัยพบว่า ได้แก่ อันดับ 1.ธุรกิจหัตถกรรม อันดับ 2.ธุรกิจฟอกย้อม อันดับ 3.สิ่งทอผ้าผืน(ไม่เน้นฝีมือการตัดเย็บ) อันดับ 4.ธุรกิจผลิตและจำหน่ายผักและผลไม้อบแห้ง, ร้านค้าดั้งเดิมที่ไม่มีการปรับตัว อันดับ 5.ธุรกิจรับซื้อยาง อันดับ 6.โรงสีขนาดเล็ก อันดับ 7.ธุรกิจสิ่งพิมพ์-หนังสือ อันดับ 8.ธุรกิจรับซื้อคอมพิวเตอร์และร้านขายโทรทัศน์มือสอง อันดับ 9.ธุรกิจจำหน่ายอุปกรณ์เครื่องจักรทางการเกษตร และอันดับ 10.ธุรกิจพ่อค้าคนกลางพืชผลทางการเกษตร